b'\n_START_ARTICLE_\nFluorokinolon\n_START_SECTION_\nIzvor\n_START_PARAGRAPH_\nIzvirajo iz kinolonov (ATC-oznaka J01MB), kot sta na primer nalidiksna kislina in oksolinska kislina, na katere je s kemijsko reakcijo dodan fluorid. Tako je nastala nova skupina antibiotikov, za katere je zna\xc4\x8dilen \xc5\xa1irok spekter delovanja (infekcijske bolezni, ki vklju\xc4\x8dujejo tudi bolezni ko\xc5\xbee in oku\xc5\xbebe dihal). Zaradi vsesplo\xc5\xa1ne uporabnosti in varnosti so postali alternativa penicilinom in cefalosporinom (1).\n_START_SECTION_\nStranski u\xc4\x8dinki\n_START_PARAGRAPH_\nFluorokinoloni povzro\xc4\x8dajo pri 3\xe2\x80\x936\xc2\xa0% ljudi stranske u\xc4\x8dinke, kot so slabost, bljuvanje in driska, pa tudi glavobole, zmedenost in vrtoglavico. Poleg teh stranskih u\xc4\x8dinkov glede na \xc5\xa1tudije na mladih \xc5\xbeivalih predvidevajo, da so v nekaterih primerih lahko toksi\xc4\x8dni za sklepni hrustanec, zato se pri otrocih in nose\xc4\x8dnicah uporabljajo ti antibiotiki le izjemoma. (2,8) Novej\xc5\xa1e raziskave ka\xc5\xbeejo, da je negativen vpliv na sklepe pri fluorokinonih 3. generacije pri otrocih \xc5\xbee v pribli\xc5\xbeno enakem odstotku kot pri odraslih in si prizadevajo, da bi jih za\xc4\x8deli uporabljati ve\xc4\x8d tudi v pediatriji (7).\n_START_SECTION_\nDelovanje\n_START_PARAGRAPH_\nDelovanje fluorokinolonov je usmerjeno specifi\xc4\x8dno na girazo. S tem zavira podvojevanje DNK, povzro\xc4\x8da pa tudi mutacije DNK, kar lahko sklepamo po induciranem SOS-sistemu (v E. coli), u\xc4\x8dinek delovanje se poka\xc5\xbee po 2\xe2\x80\x933 urni izpostavitvi, kar imenujemo postantibioti\xc4\x8dni u\xc4\x8dinek (3). Bakterije so kmalu preko mutacij postale odporne na fluorokinolone. Najpogostej\xc5\xa1i mehanizmi odpornosti so trije: iz\xc4\x8drpavanje antibiotika iz celice, mutacija giraze na mestu vezave antibiotika, da le-ta nanjo ve\xc4\x8d ne more delovati in zmanj\xc5\xa1ana prepustnost za antibiotik skozi membrano. Mutacija giraze je posledica mutacije bakterijske DNK, ki privede do spremembe aminokislinskega zaporedja (4,5).\n_START_SECTION_\nRezerva v primeru teroristi\xc4\x8dnega napada\n_START_PARAGRAPH_\nFluorokinoni so poleg doksicilina predvideni kot antibiotiki, ki ga naj imajo dr\xc5\xbeave v velikih zalogah za primer, \xc4\x8de bi pri\xc5\xa1lo do ve\xc4\x8djega bioteroristi\xc4\x8dnega napada. Primerjalne \xc5\xa1tudije med njima so pokazale pribli\xc5\xbeno enako aktivnost, s tem, da so fluorokinoni ve\xc4\x8dkrat dra\xc5\xbeji kot doksicilin. Zaradi tega je doksicilin predviden kot osnovna zaloga za boj proti bioterorizmu (6).'